b"\n_START_ARTICLE_\nReacci\xc3\xb3 de met\xc3\xa0tesi d'alquens\n_START_SECTION_\nCatalitzadors\n_START_PARAGRAPH_\nDes de l'inici de la seva utilitzaci\xc3\xb3, aquesta reacci\xc3\xb3 s'ha portat a terme amb diversos catalitzadors que s'han anat perfeccionant amb el temps. Els requisits necessaris s\xc3\xb3n la pres\xc3\xa8ncia d'un metall de transici\xc3\xb3, per exemple, el n\xc3\xadquel, el tungst\xc3\xa8, el ruteni o el molibd\xc3\xa8, i que aquest estigui coordinat a un carb\xc3\xa8._NEWLINE_El catalitzador de Grubbs \xc3\xa9s el m\xc3\xa9s utilitzat perqu\xc3\xa8 \xc3\xa9s el m\xc3\xa9s estable i el m\xc3\xa9s tolerant a diferents grups funcionals que pot haver-hi presents a les olefines. De totes maneres, \xc3\xa9s menys reactiu que alguns altres, per exemple, el catalitzador de Schrock. Recentment, s'han elaborat complexes de ruteni amb la mateixa resist\xc3\xa8ncia que el de Grubbs per\xc3\xb2 molt m\xc3\xa9s actius els quals s'anomenen de segona generaci\xc3\xb3.\n_START_SECTION_\nMecanisme\n_START_PARAGRAPH_\nEl mecanisme d'aquesta reacci\xc3\xb3 \xc3\xa9s un cicle catal\xc3\xadtic._NEWLINE_Les cicloaddicions 2+2 estan prohibides per simetria per\xc3\xb2 els intermedis d'aquesta reacci\xc3\xb3 estan estabilitzats pels orbitals d del metall i produeixen una disminuci\xc3\xb3 en l'energia d'activaci\xc3\xb3 de la reacci\xc3\xb3._NEWLINE_Aquest proc\xc3\xa9s es porta a terme augmentant la temperatura fins que s'estableix una situaci\xc3\xb3 d'equilibri. Aix\xc3\xb2 significa que la reacci\xc3\xb3 \xc3\xa9s termodin\xc3\xa0micament favorable i, a m\xc3\xa9s, es produeix el despreniment d'un gas la qual cosa \xc3\xa9s entr\xc3\xb2picament molt favorable."